**KARATE SAVEZ BOSNE I HERCEGOVINE**

**КАРАТЕ САВЕЗ БОСНЕ И ХЕРЦЕГОВИНЕ**

**KARATE SAVEZ BOSNE I HERCEGOVINE**



**KRITERIJUMI**

**ZA UVRŠTAVANJE NESLUŽBENIH TAKMIČENJA U KALENDAR AKTIVNOSTI**

**KARATE SAVEZA BOSNE I HERCEGOVINE**

Sarajevo, 14.12.2020. godine

Na osnovu Člana 29. Statuta Karate saveza Bosne i Hercegovine, Upravni odbor Karate saveza BiH, dana ­­­­­­­­­14.12.2020. godine, donio je:

**KRITERIJUME**

**ZA UVRŠTAVANJE NESLUŽBENIH TAKMIČENJA U KALENDAR AKTIVNOSTI**

**KARATE SAVEZA BOSNE I HERCEGOVINE**

**Opšti kriterijumi**

**Član 1.**

Karate savez Bosne i Hercegovine (u daljem tekstu: Savez) je organizator svih takmičenja iz Kalendara aktivnosti Saveza (u daljem tekstu: Kalendar).

**Član 2.**

Svako neslužbeno takmičenje: klupsko, gradsko, kantonalno, regionalno i entitetsko (u daljem tekstu: takmičenje), koje se nalazi u Kalendaru Saveza, održava se u skladu sa važećim pravilnicima i drugim opštim aktima Saveza i pravilima Svjetske i Karate federacije Balkana.

**Član 3.**

Službena takmičenja Saveza (prvenstva, kupovi, izborna takmičenja i lige) imaju prioritet u izboru termina u Kalendaru u odnosu na neslužbena takmičenja koja konkurišu za uvrštavanje u Kalendar.

**Član 4.**

Broj takmičenja, koja se po ovim Kriterijumima uvrštavaju u Kalendar, nije ograničen.

**Član 5.**

Svaki tehnički organizator takmičenja (u daljem tekstu: organizator), koji traži uvrštavanje svog takmičenja u Kalendar za nastupajuću godinu, dužan je da kancelariji i Takmičarskoj komisiji (u daljem tekstu: Komisija), u za to od Saveza utvrđenom roku, dostavi zahtjev za organizaciju takmičenja, a uz zahtjev:

1. Da popuni, ovjeri i dostavi Obrazac br. 1 (u prilogu),
2. Da dostavi dokaze da je, u momentu podnošenja zahtjeva registrovan u entitetskom savezu i evidentiran u Savezu za tekuću godinu,
3. Da dostavi dokaze da je izmirio obaveze prema entitetskom savezu i Savezu,
4. Da dostavi dokaze da, u momentu podnošenja zahtjeva, nije pod kaznom ili suspenzijom, niti da se protiv njega vodi disciplinski postupak u entitetskom savezu i Savezu,
5. Da dostavi dokaz/e da je već organizovao najmanje jedno takmičenje istog ili nižeg nivoa,
6. Da dostavi dokaz da za održavanje takmičenja koristi uslovnu dvoranu,
7. Da dostavi dokaze da u mjestu takmičenja može obezbijediti uslovne i cijenom pristupačne smještajne kapacitete za službena lica i ostale učesnike takmičenja.

**Član 6.**

Svaki organizator je dužan obezbijediti i ispuniti sve predviđene i neophodne tehničke, materijalne, finansijske i druge uslove i radnje za realizaciju takmičenja, u skladu sa gore navedenim pravilnicima i opštim aktima Saveza.

**Član 7.**

Svaki organizator iz Karate saveza Federacije BiH i Karate saveza Republike Srpske dužan je kancelariji i Komisiji, najkasnije 30 dana prije termina održavanja takmičenja, dostaviti prethodnu saglasnost od Ministarstva civilnih poslova BiH-Sektor za sport.

**Član 8.**

Ukoliko organizator traži uvrštavanje takmičenja u kalendar Saveza u tekućoj za tekuću godinu, dužan je, uz gore navedeni zahtjev za organizaciju takmičenja, navedene kriterijume, uslove i radnje ispuniti i dostaviti Komisiji najmanje 60 dana prije planiranog termina za održavanje takmičenja, pod uslovom da je planirani termin slobodan i da svojim takmičenjem ne ugrožava, u Kalendar već uvrštene, aktivnosti Saveza.

U tom slučaju dužan je, uz zahtjev, popuniti, ovjeriti i kancelariji i Komisiji dostaviti i Obrazac br. 2., koji će mu, na zahtjev, dostaviti kancelarija.

**Član 9.**

U slučaju da je organizator takmičenja, zbog objektivnih i opravdanih razloga, što procjenjuje Komisija i Sportski direktor, u nemogućnosti da organizuje takmičenje koje se već nalazi u Kalendaru Saveza, dužan je o istom, najkasnije 30 dana prije termina održavanja takmičenja, obavijestiti kancelariju i Komisiju.

Ukoliko, pak, za otkaz takmičenja ne postoje objektivni i opravdani razlozi i/ili ukoliko organizator takmičenje ne otkaže takmičenje u navedenom roku, podliježe disciplinskoj odgovornosti.

**Član 10.**

Savez se obavezuje da će blagovremeno delegirati službena lica za takmičenja koja se nađu u Kalendaru, vodeći računa da njihov broj i kvalitet budu srazmjerni i odgovarajući nivou, kvalitetu i potrebama takmičenja.

**Član 11.**

Organizator je dužan službenim licima takmičenja, najkasnije 7 dana nakon završetka takmičenja, a prema odluci Upravnog odbora Saveza (u daljem tekstu: UO), isplatiti finansijske prinadležnosti. U suprotnom, Savez će izmirenje tako nastalih potraživanja od organizatora i odgovorne osobe tražiti zakonskim putem, a protiv istih će pokrenuti disciplinski postupak.

**Posebni kriterijumi**

**Član 12.**

Da bi organizator obezbijedio uvrštavanje svog takmičenja u Kalendar Saveza, treba da ispuni i posebne uslove i radnje:

1. Da na takmičenju učestvuju takmičari-ke iz najmanje 4 i više država iz bližeg i/ili daljeg okruženja, uključujući i Bosnu i Hercegovinu,
2. Da na takmičenju učestvuje najmanje 500 i više takmičara/ki,
3. Da se takmičenje održava na najmanje 4 i više tatamija/borilišta,
4. Da na ime organizacije takmičenja predhodno uplati kotizaciju Savezu u iznosu od 500,00 KM,
5. Da na ime korištenja web portala predhodno uplati entitetskom savezu iznos od 100,00 KM.

**Postupak uvrštavanja**

**Član 13.**

Prioritet za odobrenje termina i uvrštavanje takmičenja u Kalendar Saveza imaju oni organizatori koji, uz ispunjene svih gore navedenih kriterijuma, uslova i radnji, duži niz godina, u tradicionalno određenim terminima, održavaju svoja takmičenja, oni koji su višeg organizacionog nivoa u Savezu i oni organizatori koji organizuju masovnija i kvalitetnija takmičenja i pružaju ukupno bolje organizacione uslove.

**Član 14.**

Nakon ispunjavanja svih predviđenih kriterijuma, uslova i radnji za uvrštavanje takmičenja u Kalendar, nakon isteka roka za podnošenje zahtjeva, te nakon dobijene saglasnosti UO za uvrštavanje takmičenja u Kalendar, organizator je dužan da u roku od 7 dana od dana dobijanja saglasnosti UO, a prije fizičkog uvrštavanja takmičenja u Kalendar od strane Komisije, o istom sa Savezom potpiše Ugovor o međusobnim pravima i obavezama.

Sadržaj ovog Ugovora su prava i obaveze dviju ugovornih strana, organizatora takmičenja i Saveza, koja proizilaze iz ovih Kriterijuma, važećih pravilnika, drugih normativnih akata i odluka Saveza.

Tek nakon potpisivanja navedenog Ugovora i isteka roka za potpisivanje istih, Komisija će uvrstiti takmičenje u Kalendar Saveza za nastupajuću godinu, a kancelarija će ga dostaviti entitetskim savezima i svim klubovima.

**Završne odredbe**

**Član 15.**

Izmjene i dopune ovih Kriterijuma vrše se na način i po postupku za njihovo donošenje.

**Član 16.**

Tumačenje ovih Kriterijuma vrši UO Saveza.

**Član 17.**

Ovi Kriterijumi stupaju na snagu osmog dana od dana usvajanja na sjednici UO Saveza.

Sarajevo, 14.12.2020. godine

PREDSJEDNIK KS BiH

Miroljub Kremenović